สทอภ.ยันดาวเทียม ธีออส 2 ไม่ล็อกสเปก
อานนท์ แจงยิบการจัดซื้อจัดจ้าง ปรึกษาหน่วยงานรัฐทุกขั้นตอน,ดร.อานนท์ สนิทวงศ์ ณ อยุธยา ผอ.สำนักงานพัฒนาเทคโนโลยีอวกาศและภูมิสารสนเทศ (สทอภ.) หรือจิสด้า กล่าวถึงความโปร่งใสในการจัดซื้อดาวเทียมธีออส 2 ว่าเป็นโครงการที่ดำเนินการตั้งแต่ปี 2554 เพื่อจัดหาดาวเทียมถ่ายภาพทดแทนดาวเทียมไทย-โชตที่ครบอายุการใช้งาน โดยการจัดซื้อจัดจ้างได้รับอนุมัติจากคณะกรรมการบริหาร สทอภ. เมื่อวันที่ 10 ม.ค.2560 เป็นการจัดหาดาวเทียมและนวัตกรรมแพลตฟอร์มดิจิทัลเพื่อการตัดสินใจหรือ Actionable Intelligence Policy หรือ AIP เพื่อการจัดทำและขับเคลื่อนนโยบายการบริหารจัดการพื้นที่และสนับสนุนให้หน่วยงานต่างๆ นำไปใช้ให้เกิดประโยชน์สูงสุดต่อการพัฒนาประเทศ,ดร.อานนท์ กล่าวต่อไปว่า โครงการธีออส 2 เป็นการจัดซื้อจัดจ้างแบบการประกวดราคาแบบนานา-ชาติ (International Competitive Bidding: ICB) และเริ่มดำเนินการก่อนที่ พ.ร.บ.การจัดซื้อจัดจ้างและบริหารงานพัสดุภาครัฐ พ.ศ.2560 จะบังคับใช้ ดังนั้น การกำหนดวิธีการและขั้นตอนจัดซื้อจัดจ้าง จึงเป็นอำนาจของคณะกรรมการบริหาร สทอภ. ตามมาตรา 128 ของ พ.ร.บ.ดังกล่าว ซึ่งคณะกรรมการบริหารก็ได้ให้ความเห็นชอบต่อ Instructions To Bidders (ITB) ซึ่งมีเนื้อหาเกี่ยวกับวิธีการและขั้นตอนในการจัดซื้อจัดจ้าง โดยได้ประกาศและจัดประชุมชี้แจงและตอบข้อซักถามไปตั้งแต่เดือน ก.พ.2560,โครงการธีออส 2 ใช้เทคโนโลยีขั้นสูงหลายด้าน และไม่ได้มีเป็นแบบสำเร็จรูปในท้องตลาด สทอภ. จึงใช้แนวทางการจัดหาโดยวิธีประกวดราคาแบบนานาชาติ ซึ่งเปิดโอกาสให้หน่วยงานทั้งรัฐและเอกชนจากทุกประเทศที่มีศักยภาพเข้าแข่งขันได้อย่างเท่าเทียม ซึ่งมีผู้ผ่านการพิจารณา 2 ราย แสดงให้เห็นว่าไม่ได้มีการล็อกสเปคแต่อย่างใด ผอ.สทอภ.กล่าวและว่า ส่วนกรณีที่มีผู้เสนอให้เปิดเผยรายงานผลการสังเกตการณ์ของคณะผู้สังเกตการณ์นั้น รายงานดังกล่าวเป็นความลับทางการค้าของผู้ยื่นซองประกวดราคา ซึ่งตาม ITB กำหนดไว้โดยสรุปว่า สทอภ. ต้องเก็บรักษาข้อมูลดังกล่าวไว้เป็นความลับ ทั้งนี้ การดำเนินงานเกี่ยวกับการจัดซื้อจัดจ้าง สทอภ.ขอคำแนะนำ และรับฟังความคิดเห็นจากสำนักงานอัยการสูงสุด ทีมที่ปรึกษาด้านกฎหมาย ผู้ทรงคุณวุฒิ และผู้เชี่ยวชาญด้านการจัดซื้อจัดจ้างของหน่วยงานภาครัฐอย่างต่อเนื่อง เพื่อความโปร่งใส.
ดร.อานนท์ สนิทวงศ์ ณ อยุธยา ผอ.สำนักงานพัฒนาเทคโนโลยีอวกาศและภูมิสารสนเทศ (สทอภ.) หรือจิสด้า กล่าวถึงความโปร่งใสในการจัดซื้อดาวเทียมธีออส 2
อานนท์ สนิทวงศ์ ณ อยุธยา,ดาวเทียมไทย,ดาวเทียมธีออส 2,การจัดซื้อ,สทอภ.,การศึกษา